Diari Oficial de la Generalitat Valenciana


Sumari del DOGV 6758, del 20-04-2012 (2012/3640)

Informació pública de la proposta de segona rectificació de la modificació puntual de les normes urbanístiques del Pla General d'Ordenació Urbana. Normativa hotelera.
----------------------------------------------------------------------------------------------------------------------------------------------------------------------

### Dades del document

Número de DOGV
:   6758

Data del DOGV
:   20-04-2012

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2012/3640


Data del document
:   03-04-2012

Organisme emissor
:   Ajuntament d'Oliva

Tipus de document
:   Anunci

Descriptors 

:   * Oliva
    * pla d'urbanisme
    * administració local

Informació pública de la proposta de segona rectificació de la modificació puntual de les normes urbanístiques del Pla General d'Ordenació Urbana. Normativa hotelera.  
  
 [2012/3640]  
El Ple de l'Ajuntament, en sessió ordinària celebrada el dia 29 de març de 2012, ha disposat sotmetre a informació pública la segona proposta de rectificació de la modificació puntual del Pla General d'Ordenació Urbana d'Oliva, consistent a addicionar una normativa específica per a l'ús hoteler, per fer-se necessària la distinció de la tipologia entremitgeres en funció de com es concrete l'aprofitament sobre les parcel·les i admetre la seua aplicabilitat en la franja de 200 metres terra endins a partir de la línia maritimoterrestre; es proposa la redacció següent:  
  
  
Títol VI. Règims especials  
  
Article 367. Definició i àmbit d'aplicació  
1. Aquesta normativa addicional, modificativa de la normativa del vigent Pla General, serà aplicable, únicament i exclusivament, a l'ús hoteler, i s'entén com a tal:  
a) Aquelles construccions i instal·lacions afectades expressament per aquest ús i que es destinen exclusivament a l'allotjament turístic temporal.  
b) Les construccions indicades constituiran l'objecte d'una explotació mercantil autoritzada administrativament i emparada per les corresponents llicències per al seu funcionament.  
c) Amb caràcter general, serà aplicable a aquelles edificacions i instal·lacions previstes en l'article 2 del Decret 153/1993, de 17 d'agost, de la Conselleria d'Indústria, Comerç i Turisme i en l'article 2 del Decret 91/2009, de 3 de juliol, sempre que es tracte de bloc d'habitatges turístics que comprenga la totalitat d'un edifici integrat per apartaments o que complint amb els requisits i serveis addicionals regulats per tal norma puguen qualificar-se com a aparthotel, amb exclusió expressa de la resta de modalitats de blocs d'habitatges turístics i els conjunts turístics.  
  
Les edificacions i instal·lacions destinades a allotjament turístic rural interior, campaments de turisme, motels, pensions, residències d'estudiants, colònies de vacacions, residències de tercera edat i geriàtrics, residències de naturalesa sanitària, balnearis, etc. es regularan per la normativa general del Pla General i la normativa autonòmica o estatal que els resulte aplicable, i quedaran excloses de l'aplicació d'aquesta normativa, sense perjudici que tals edificacions i usos, o algunes d'aquestes, puguen ser objecte d'algun tipus de mesura de benefici de caràcter tributari sempre que s'indique amb tal caràcter en la corresponent ordenança fiscal municipal, en allò que afecta al règim de l'obtenció de llicències per a obres i l'activitat.   
Aquesta normativa és aplicable en sòl urbà, per a cada una de les tipologies d'edificació, en qualsevol àmbit on així ho permeta l'ordenació urbanística, amb caràcter preferent i obligatori quan ja existisca normativa específica per a l'ús hoteler i amb caràcter potestatiu quan no; amb independència de les normatives sectorials que també s'hi apliquen.   
2. Aquesta norma específica per a l'ús hoteler no serà aplicable en les zones urbanes delimitades com a «nucli històric» (que coincideix amb la delimitació del nucli antic aprovada pel Ple de l'Ajuntament, en sessió de 28 de setembre de 1995), «ampliació de nucli» i «articulació eixamplament» segons classificació/qualificació urbanística proposada en la revisió del Pla General (en fase de gestió).  
  
Article 368. Ús hoteler en tipologia aïllada  
1. Les condicions de les edificacions acollides a aquesta norma addicional s'ajustaran a les condicions generals de l'ús dominant de la zona urbanística, unitat d'actuació o sector on es troben, amb les excepcions següents:  
a) Les edificacions (excepte les que es troben en una franja de 200 metres terra endins a partir de la línia maritimoterrestre) podran incrementar el nombre màxim de plantes autoritzat en una planta més, quan el nombre d'aquestes autoritzat per la normativa general siga de fins a tres plantes (planta baixa més dos) i en dos plantes més, quan el cas general permeta més plantes. L'altura màxima de cornisa podrà incrementar-se sobre la màxima autoritzada amb caràcter general en (N x 3.10) m (on N és el nombre de plantes afegides sobre el nombre màxim de plantes autoritzades amb caràcter general).   
b) La distància a límits que hagen de guardar les plantes autoritzades per la normativa amb caràcter general, s'incrementarà en 3 metres sobre la qual haja de guardar-se amb caràcter general; excepte la planta semisoterrani, que haurà de guardar almenys la distància a límits exigits amb caràcter general. Cada planta afegida sobre el màxim autoritzat amb caràcter general es permetrà de manera que (sense comptar baranes de protecció enfront de la caiguda des de terrasses de coberta) no invadisquen el pla imaginari ideal de 45 graus que passe per la línia d'intersecció del pla vertical que defineix la distància a límits exigits a l'edificació fins al número de planta autoritzat amb caràcter general i del pla horitzontal que defineix l'últim forjat en funció de l'altura de cornisa màxima autoritzable.  
c) L'ocupació màxima de parcel·la serà l'exigida per la normativa de la zona urbanística, unitat d'actuació o sector on es trobe l'edificació; però l'ocupació de parcel·la, en zones d'ús dominant residencial, no serà en cap cas superior al 50%.   
d) El nivell de la rasant que es prenga com a referència per a la consideració de l'altura de cornisa, així com per a la definició de planta semisoterrani i de planta baixa, se situarà a cota 3,25 m sobre el nivell de la rasant de la vorera existent. Excepte en una franja de 200 metres terra endins a partir de la línia maritimoterrestre, on la dita cota se situarà a 1,50 m.   
La solera de la planta semisoterrani haurà de situar-se sempre per damunt de la rasant de la vorera en tots els casos, i l'altura lliure d'aquesta serà com a mínim de 3,50 metres, almenys en el 70% d'ocupació real d'aquesta (excepte en una franja de 200 metres terra endins a partir de la línia maritimoterrestre).   
2. Quant al còmput de l'edificabilitat neta sobre parcel·la caldrà ajustar-se al que disposa l'article 70 de les normes urbanístiques del PGOU d'Oliva «edificabilitat neta sobre parcel·la», amb les particularitats següents:  
a) En la planta semisoterrani podran ubicar-se les zones destinades a ús comú pròpies del servei d'hotel, com ara menjadors, cuines, salons, establiments comercials, vestíbul general d'accés, habitacions de planxa, habitacions de maquinària, instal·lacions i semblants, així com les escales i corredors d'accés exclusiu a aquestes i no serà computable a l'efecte d'edificabilitat. Ara bé, computaran a l'efecte d'edificabilitat les zones comercials dels hotels que siguen un servei afegit i no exclusiu de l'hotel.  
b) Les terrasses cobertes i sense tancament perimetral no computaran a l'efecte d'edificabilitat fins una superfície màxima equivalent al trenta per cent (30%) de l'edificabilitat computable total, realment consumida.  
3. Aparcaments:  
Les reserves obligatòries d'aparcaments en parcel·la privada seran:   
  
Per cada habitació dormitori, una plaça, si en l'hotel es construeixen menys de 10 unitats. Si es construeixen més unitats, es reservarà una plaça més, addicional, per cada conjunt complet de quatre habitacions dormitori.  
Per a altres usos compatibles caldrà ajustar-se al que disposa el vigent Pla General d'Ordenació Urbana.  
  
Article 369. Ús hoteler en tipologia entremitgeres  
a) Cas de l'aprofitament determinat pel nombre de plantes i la profunditat edificable.   
1. Les condicions de les edificacions acollides a esta norma addicional s'ajustaran a les condicions generals de l'ús dominant de la zona urbanística, unitat d'actuació o sector on es troben, amb les excepcions següents:  
A partir de la màxima altura edificable, en les edificacions acollides a l'ús hoteler exclusiu, es permetran plantes escalonades, de manera que no invadisquen el pla ideal de 45 graus que passa per la línia d'intersecció del pla de fatxada i del pla de l'últim forjat permés amb caràcter general. En concret, es podrà incrementar una planta més, quan el nombre d'aquestes autoritzat per la normativa general siga d' almenys, tres (planta baixa més dos) i en dos plantes més, quan el cas general permeta més plantes. Cada planta afegida, sobre l'altura de cornisa, presentarà una altura màxima total buit/ple de 3.10 m.   
La superfície ampliable sobre la màxima altura edificable, segons al paràgraf anterior del present apartat, no podrà superar la superfície dedicada a zones destinades a ús comú pròpies del servei d'hotel, com ara menjadors, cuines, salons, vestíbul general d'accés, habitacions de planxa, habitacions de maquinària, instal·lacions i semblants, així com les escales i corredors d'accés exclusiu a aquestes, siga quina siga la planta on s'ubiquen.   
b) Cas de l'aprofitament determinat per l'edificabilitat.   
2. Les condicions de les edificacions acollides a aquesta norma addicional s'ajustaran a les condicions generals de l'ús dominant de la zona urbanística, unitat d'actuació o sector on es troben, amb les excepcions següents:  
a) A partir de la màxima altura edificable, en les edificacions acollides a l'ús hoteler exclusiu (excepte les situades en la franja de 200 metres terra endins a partir de la línia maritimoterrestre), es permetran plantes escalonades, de manera que no invadisquen el pla ideal de 45 graus que passa per la línia d'intersecció del pla de fatxada i del pla de l'últim forjat permés amb caràcter general. En concret, es podrà incrementar una planta més, quan el nombre d'aquestes autoritzat per la normativa general siga d'almenys, tres (planta baixa més dos) i en dos plantes més, quan el cas general permeta més plantes. Cada planta afegida, sobre l'altura de cornisa, presentarà una altura màxima total buit/ple de 3.10 m.   
b) El nivell de la rasant que es prenga com a referència per a la consideració de l'altura de cornisa, així com per a la definició de planta semisoterrani i de planta baixa, se situarà a cota 3,25m sobre el nivell de la rasant de la vorera existent. Excepte en una franja de 200 metres terra endins a partir de la línia maritimoterrestre, on la dita cota se situarà a 1,50 m.   
La solera de la planta semisoterrani haurà de situar-se sempre per damunt de la rasant de la vorera en tots els casos, i l'altura lliure d'aquesta serà com a mínim de 3,50 metres, almenys en el 70% d'ocupació real d'aquesta (excepte en una franja de 200 metres terra endins a partir de la línia maritimoterrestre).   
3. Quant al còmput de l'edificabilitat neta sobre parcel·la caldrà ajustar-se al que disposa l'article 70 de les normes urbanístiques del PGOU d'Oliva «edificabilitat neta sobre parcel·la», amb les particularitats següents:  
a) En la planta semisoterrani podran ubicar-se les zones destinades a ús comú pròpies del servei d'hotel, com ara menjadors, cuines, salons, establiments comercials, vestíbul general d'accés, habitacions de planxa, habitacions de maquinària, instal·lacions i semblants, així com les escales i corredors d'accés exclusiu a aquestes, i no serà computable a l'efecte d'edificabilitat. Ara bé, computaran a l'efecte d'edificabilitat les zones comercials dels hotels que siguen un servei afegit i no exclusiu de l'hotel.  
b) Quan siga possible la seua construcció, les terrasses cobertes i sense tancament perimetral no computaran a l'efecte d'edificabilitat fins a una superfície màxima equivalent al trenta per cent (30%) de l'edificabilitat computable total, realment consumida.  
c) En ambdós casos.  
4. Aparcaments:  
Les reserves obligatòries d'aparcaments en parcel·la privada seran:   
  
Per cada habitació dormitori, una plaça, si en l'hotel es construeixen menys de 10 unitats. Si es construeixen més unitats, es reservarà una plaça més, addicional, per cada conjunt complet de 10 habitacions dormitori.  
Per a altres usos compatibles caldrà ajustar-se al que disposa el vigent Pla General d'Ordenació Urbana.  
  
Article 370. Normes comunes  
1. De les llicències que atorgue l'Ajuntament, acollides a aquesta normativa específica per a ús hoteler, quedarà constància en el Registre de la Propietat, mitjançant anotació en els fulls registrals corresponents a la finca afectada. S'hi deixarà constància que les construccions i instal·lacions destinades a l'ús hoteler quedaran necessàriament afectades a tal ús per la totalitat del període d'amortització de l'immoble, i es farà extensiva aquesta afectació i vinculació a la total superfície de la parcel·la en què s'emplace l'edificació, sense que la resta de la parcel·la puga ser objecte de posteriors segregacions ni destinada a usos distints de l'hoteler.   
2. En tals casos, transcorreguts més de 20 anys, des de la data de concessió de la llicència d'activitat, i amb caràcter excepcional, les construccions i instal·lacions afectades l'ús hoteler podran destinar-se a altres usos d'interés social, com ara residències d'ancians, centres de rehabilitació sanitària i altres de similars, compatibles amb l'estructura tipològica de l'immoble, sempre que es justifique el canvi d'ús i aquest es considere convenient per part de l'Ajuntament. En cap cas podran destinar-se a ús residencial habitatge.   
3. L'Ajuntament d'Oliva, a través de la modificació de les corresponents ordenances fiscals, podrà aprovar un règim especial de bonificació de tributs sobre l'activitat hotelera exclusiva, sobre el concepte de béns immobles i sobre taxes per l'expedició de les llicències.  
  
Aquesta modificació se sotmet a informació pública per període d'un mes, comptat a partir de l'endemà de la publicació d'aquest anunci en el Diari Oficial de la Comunitat Valenciana, en la forma prevista en l'article 94 en relació amb l'article 83.2.a de la Llei 16/2005, de 30 de desembre.  
L'expedient i la documentació estan exposats al Departament d'Urbanisme de l'Ajuntament d'Oliva perquè els interessats els examinen i consulten.  
  
Oliva, 3 d'abril de 2012.- L'alcaldessa: María Consuelo Escrivá Herráiz.